Williams se bedanking al week lank geldigRandall Williams. (Foto: Twitter) Die Tshwane-metro is nou amptelik sonder ŉ burgemeester en burgemeesterskomitee. Dit nadat ŉ regsmening bevind het dat die voormalige burgemeester Randall Williams se bedanking wel reeds op 13 Februarie van krag was en nié op 28 Februarie nie. ’n Babelse verwarring het die afgelope week in die Stad Tshwane geheers nadat Williams nie een nie, maar twee bedankingsbriewe ingedien het. Die metro se speaker, dr. Murunwa Makwarela, het sedertdien ŉ regsmening ingewin en kan nou bevestig dat die metro se burgemeesterskomitee reeds ’n week gelede – ure nadat Williams sy eerste ingedien het – ontbind het. Dit beteken dat enige besluit wat dié raad die afgelope week geneem het, as ongeldig beskou word. Die burgemeesterlose metro beoog nou om teen die einde van die maand ’n nuwe burgemeester te verkies. Luidens Williams se eerste bedankingsbrief het sy bedanking reeds verlede Maandag om middernag in werking getree. ’n Tweede brief is kort daarna ingedien wat lui dat Williams tot die einde van die maand as burgemeester sal aanbly. Williams is egter intussen met verlof. Die stad het daarom besluit om ŉ formele regsmening in te win. Volgens Makwarela is dit ŉ ingewikkelde saak weens verskeie interpretasies oor die geldigheid van die bedanking na aanleiding van Williams se tweede bedankingsbrief wat die eerste een wou wysig. ’n Geskeduleerde raadsvergadering, wat Donderdag sou plaasvind, is sedertdien uitgestel “aangesien die fokus nou sal moet verskuif na die belê van ŉ raadsvergaderings om ’n nuwe burgemeester te verkies,” sê Makwarela. Die datum vir die verkiesing van die nuwe uitvoerende burgemeester sal binnekort deur Makwarela aangekondig word. Samwu, die vakbond vir munisipale werkers, het die speaker se inwin van regsmening verwelkom. Die vakbond was deurgaans van mening dat slegs die eerste bedankingsbrief aanvaar moes word “en nie die tweede brief wat Randall saamgestel het onder dwang van sy politieke poppespelers nie. Die regsmening wat deur die stad ingewin is, bring in wese ’n einde aan Williams se skrikbewind waaraan werkers en inwoners sedert 2020 onderwerp is,” sê Nkhetheni Muthavhi, streeksvoorsitter van Samwu. Lees al Maroela Media se vorige berigte oor Williams se skielike bedanking hier.